Oppimaan luontoon! Ulko-opetus ympäristöopin luonnontieteellisten tiedonalojen oppimisen näkökulmasta
Tämän tutkielman tarkoituksena oli tarkastella, miten ulkona tapahtuva opetus vaikuttaa ym-päristöopin luonnontieteellisten tiedonalojen, eli biologian, fysiikan ja kemian, sekä science- ja STEM-oppiaineiden oppimiseen. Tutkielmassa kuvattiin myös ulko-opetuksen vaikutuksia oppilaiden oppimistuloksiin ja asenteisiin luonnontieteiden opiskelua kohtaan. Tutkielman kysymyksenasettelu syntyi henkilökohtaisen kiinnostuksen kautta. Aihetta ei ole aiemmin tutkittu ympäristöopin näkökulmasta, joten tutkielma tuo merkittävää uutta tietoa ulko-opetuksesta ja sen tarjoamista mahdollisuuksista juuri ympäristöopin opetukseen. Tutkielman tavoitteena oli saada käsitys siitä, mitä annettavaa ulkona opettamisella on luonnontieteiden oppimiselle. Tutkielma toteutettiin kuvailevana kirjallisuuskatsauksena ja tutkimusaineisto analysoitiin sisällönanalyysin keinoin. Aineistoksi valikoitui sekä suomen- että englanninkielisiä vertaisarvioituja artikkeleita. Aineisto kerättiin pääosin erilaisista tietokannoista ja tieteellisistä julkaisuista englanninkielisillä hakutermeillä. Lopullinen aineisto koostui artikkeleista, jotka täyttivät tutkielmassa ennalta asetetut kriteerit. Kirjallisuuskatsauksen perusteella luonnontieteiden ulkona tapahtuva opetus vaikutti oppimiseen pääasiassa positiivisesti. Se muun muassa paransi oppilaiden oppimistuloksia, auttoi heitä ymmärtämään paremmin luonnonilmiöitä sekä luonnontieteisiin liittyviä käsitteitä sekä kehitti heidän kognitiivisia taitojaan. Lisäksi ulko-opetuksen havaittiin useassa tapauksessa vaikuttavan myönteisesti oppilaiden kiinnostukseen, asenteeseen ja motivaatioon. Johtopäätöksenä voidaan todeta, että ulkona tapahtuva opetus edistää luonnontieteiden oppimista monipuolisesti. Ulko-oppimisympäristö tarjoaa oppilaille autenttisia kokemuksia, joiden avulla opittu konkretisoituu ja yhdistyy oppilaan omaan arkipäivän elämään.
luonnontieteet, ulko-opetus, ulko-oppimisympäristö, ulkona oppiminen, ympäristöoppi
Networked Digital Library of Theses and Dissertations